ลีสซิ่งไอซีบีซีปรับตัวมุ่งหาลูกค้ารายใหญ่
ลีสซิ่งไอซีบีซี กำไรพุ่ง 180 ล้านบาท เบนเข็มเน้นหาลูกค้ารายใหญ่เพิ่ม
10 ก.ย. 2555

ลีสซิ่งไอซีบีซี กำไรพุ่ง 180 ล้านบาท เบนเข็มเน้นหาลูกค้ารายใหญ่เพิ่ม
นายองอาจ วรฉัตรธาร กรรมการผู้จัดการ บริษัท ลีสซิ่งไอซีบีซี (ไทย) เปิดเผยว่า ผลการดำเนินงานในช่วง 8 เดือนที่ผ่านมาบริษัทมีกำไรสุทธิ 180 ล้านบาท จากเป้าหมายทั้งปีที่ตั้งไว้ 270 ล้านบาท เพิ่มขึ้นเมื่อเทียบกับปีที่ผ่านมาที่ทำกำไรสุทธิได้ 150 ล้านบาท
สำหรับยอดปล่อยสินเชื่อใหม่อยู่ที่ 1.5 หมื่นล้านบาท จากปีนี้ที่ตั้งเป้าไว้ 2.2 หมื่นล้านบาท คาดว่าจะทำได้ตามแผนที่วางไว้ และทำให้ยอดสินเชื่อคงค้างสิ้นปีนี้อยู่ที่ 4 หมื่นล้านบาท จากปัจจุบันมียอดประมาณ 3.9 หมื่นล้านบาท โดยมีสินทรัพย์รวมอยู่ที่ 3.92 ล้านบาทเพิ่มขึ้น 30% เมื่อเทียบกับปีก่อนที่มียอด 2.9 ล้านบาท และมีหนี้ไม่ก่อให้เกิดรายได้หรือเอ็นพีแอลอยู่ที่ 1.6% 
ทั้งนี้ บริษัทมีแผนจะเพิ่มสัดส่วนสินเชื่อรายใหญ่มากขึ้น ตามนโยบายของบริษัทแม่กลุ่มไอซีบีซีจากประเทศจีน ซึ่งที่ต้องการให้บริษัทเพิ่มการทำธุรกรรมสินเชื่อเช่าซื้อในทรัพย์ที่มีมูลค่าสูงขึ้น ซึ่งอยู่ระหว่างการจัดทำแผน คาดว่าจะแล้วเสร็จในเดือน ต.ค.นี้ จากเดิมที่มีสัดส่วนสินเชื่อรายใหญ่อยู่ที่ 17% และรายย่อยอยู่ที่ 83% 
อย่างไรก็ตาม ล่าสุดบริษัทยังได้ลงนามสัญญาความร่วมมือกับบริษัท บางกอก เชน ฮอสปิทอล ในธุรกิจเช่าซื้อจำนวน 300 ล้านบาท หรือประมาณ 60 ล้านหยวน ให้กับ “โครงการศูนย์รักษาทางการแพทย์ระดับโลก” เพื่อสนับสนุนการจัดซื้ออุปกรณ์และเครื่องมือทางการแพทย์ ซึ่งคาดว่าจะเปิดให้บริการในเดือน ต.ค.นี้
“เป็นครั้งแรกที่เราเริ่มบุกตลาดธุรกิจการแพทย์ในประเทศไทย และวางเป้าหมายในการสนับสนุนสินเชื่อเช่าซื้อให้กับธุรกิจโรงพยาบาลขนาดใหญ่เพิ่มขึ้นอีก ซึ่งบริษัทแม่เองก็มีลูกค้าจากจีนมาลงทุนในไทยด้านอุปกรณ์และเครื่องจักรเป็นจำนวนมาก และได้ส่งลูกค้ามาให้เราเพื่อสนับสนุนด้านสินเชื่อทำให้เราทำงานได้สะดวกขึ้น และทำให้เราได้เปรียบการแข่งขัน” นายองอาจ กล่าว
นายองอาจ กล่าวว่า ปัจจุบันการทำตลาดกลุ่มลูกค้ารายใหญ่ของบริษัทมีน้อย หากเทียบกับการแข่งขันลูกค้าเช่าซื้อรายย่อยที่แข่งขันสูง แต่ด้วยการที่บริษัทมีศักยภาพที่จะแข่งขันกับคู่แข่งได้ เพราะมีแหล่งเงินทุนเพียงพอในการปล่อยสินเชื่อให้กับลูกค้า ซึ่งมีเครือข่ายเชื่อมโยงธุรกิจเช่ซื้อในภูมิภาคอาเซียนในอนาคต